'મારા કહેવાનો મતલબ સમજો.' ટ્રાફિક પોઇન્ટ પર કાર અટકી ત્યારે વિભાકરે વાત વાળવાનો પ્રયત્ન કર્યો. તદ્દન સાહજિકતાથી એણે સમજાવ્યું. 'શાલુની ફરિયાદનો મુદ્દો શું હશે એની પૂરી ખાતરી નથી. મારી જે ધારણા છે એ મુદ્દે એ ફરિયાદ કરે તો એ જ સમયે તમારી હાજરીમાં જ એને રોકડો જવાબ પરખાવવો જરૂરી છે. શાલુ અને એનાં બાળકોના ભવિષ્ય માટે અને આપણા કુટુંબની આબરૂ માટે એ જ વખતે એની આંખ ઉઘાડવાનું જરૂરી છે.' હરિવલ્લભદાસ સામે જોઇને એણે આગળ કહ્યું. 'એ મુદ્દો ના હોય અને બીજી કોઇ નાની- મોટી ફરિયાદ હોય તો હું કંઇ બોલીશ નહીં.'